**HOLDEN HYTTEEIERFORENING (HHF)**

Steinkjer 1. oktober 2019

Norges Vassdrags- og Energidirektorat (NVE)

Middelthuns gate 29

0368 Oslo

**Uttalelse fra Holden Hytteeierforening - Høring av NVEs forslag til en nasjonal rammeplan for vindkraft på land.**

Styret i Holden Hytteeierforening (HHF) gir følgende uttalelse til høringen av NVEs forslag til en nasjonal rammeplan for vindkraft på land.

Styret konstaterer at Holdenområdet med omkringliggende områder ikke er tatt med, men holdt utenfor de områder som NVE i sitt forslag til Nasjonal rammeplan for vindkraft på land har prioritert som viktigst for videre vindkraftutbygging i Norge de kommende år. Styret i HHF ser på dette som meget positivt. Dette sett i lys av de svært viktige natur- og friluftsområdene i Holdenområdet med omkringliggende områder, jfr. den foreliggende omfattende skriftlige dokumentasjonen av de nevnte natur- og friluftsverdiene i området/ områdene. Dette er mer detaljert omtalt nedenfor.

**Friluftslivkartleggingen i regi av Verran kommune.**

Verran kommune gjennomførte i 2018 – 2019 en omfattende friluftslivkartlegging av områder i kommunen. Holdenområdet med omkringliggende områder er i denne sammenheng verdisatt som friluftsområder, etter en utarbeidet metode av Miljødirektoratet for slik kartlegging. Resultatet av denne kartleggingen ble for Holdenområdet og omkringliggende områdeavgrensninger følgende:

***ID 19*** Holden, ***ID 20*** Olheia, Svartvassheia og Nonsheia, ***ID 22*** Bjønnaheia og Esplingheia, ***ID 23*** Rundheia og Søresplingskurven, ***ID 24*** Tørrisheia og Reinsjøheia, ***ID 25*** Reinsjødalen og Andortjønnin, ***ID 26*** Hyllvassheia, Sandvassheia og Kinnkjerrklumpen og ***ID 27*** Vargskardheia har fått en ***totalverdi lik A****,* ***dvs. et svært viktig friluftslivområde***. Dette er fullt ut slik som HHF oppfatter verdien av de nevnte områdene som friluftslivområde, og Holden Hytteeierforening er derfor også meget godt fornøyd med at alle disse ID-områder har fått en ***totalverdi lik A***, altså ***et svært viktig friluftslivområde****.*

**Forslaget om opprettelse av Dåapma nasjonalpark.**

I 2012 forelå det forslag om opprettelse av Dåapma nasjonalpark. I forslaget til områdeavgrensning inngikk deler av enkelte av de områder som ovenfor er omtalt som de omkringliggende områder til selve Holdenområdet. I sammendraget i høringsforslaget om opprettelse av Dåapma nasjonalpark fra Fylkesmannen i Nord-Trøndelag og Fylkesmannen i Sør-Trøndelag (Rapport Miljøvernavd. Nr. 2012/5) heter det blant annet:

«*Området er nasjonalt verneverdig, og oppfyller som lavalpint, kystnært, oseanisk fjellområde mangler i den norske nasjonalparkplanen. Området utgjør en del av et kystnært, oseanisk, stort naturskogområde av gran som er internasjonalt interessant. Det er viktige ornitologiske interesser i området, og området utgjør et viktig til svært viktig friluftsområde. Området er det største noenlunde urørte området på Fosen. Området har spesielle biotoper, med granbestand opp i alder 300 år, og mange samiske kulturminner*»

**Konklusjon.**

Med bakgrunn i de ovennevnte skriftlige dokumentasjoner av de svært viktige natur- og friluftsverdier i Holdenområdet og omkringliggende områder, konkluderer Styret i Holden Hytteeierforening (HHF) med at det er svært viktig, nødvendig og bra at Holdenområdet med tilhørende omkringliggende områder, ikke legges opp til å bli vindkraftområde.

Med vennlig hilsen

for styret i Holden Hytteeierforening (HHF)

Paul Harald Pedersen Bjørn Larsen

leder sekretær

**Kopi:**

Verran kommune, 7790 Malm.